緣識  其二五
作者：宋太宗
朝代：宋

paragraphs: 蔟蔟排弦聲流美，因風獨弄無宮徵。
閑庭引思道情中，五音不入行人耳。
仰望雲霄聽未足，何期到了不成曲。
秋蟬夜噪素琴鳴，邊城角罷春水淥。
高懸韻響聲來去，常深興寐無相阻。
不類樂中得此名，圓月明時何自苦。
凄清激節繁空影，日夜如流後天永。
無窮之外更無窮，依傍羣弦方始品。